**PÕLTSAMAA PIIRKONNA HARIDUSELU MÕTTETALGUD LUSTIVERES 29. 04.2015**

ESIMENE LAUDKOND

1. OLEMASOLEVA TUNNUSTAMINE

Meie linnas ja vallas töötavad kooli- ja lasteaiaõpetajad on oma ala spetsialistid, professionaalid. Nad on avatud uutele ettevõtmistele ja aktiivsed tegutsejad.

Põltsamaa ÜG üheks trumbiks on õpilaskodu, mis annab kaugemalt pärinevatele õpilastele võimaluse kooli lähedal elada.

Jõudumööda on remonditud kooli- ja lasteaiahooneid- jupikaupa küll, aga siiski.

Õpikeskkond on kaasaegne, koolis on wifi.

Põltsamaa ÜG hooned paiknevad väga lähestikku, nii et on „õppelinnak“. Ka huvikoolid paiknevad kesklinnas, nii pole õpilastel koolist kauge oma huvialaga tegelema minna- Felixi spordihoone, muusika- ja kunstikooli. Kultuurikeskus pakub oma osa tantsu- ja näiteringide näol.

Põltsamaa linn ja selle ümber asuvad külad on lähestikku, nii saavad huvilised käia linnas hobidega tegelemas.

Kogukonnad toetavad kohalikku kultuurielu- seda eriti Kamaris, Lustiveres ja Pajusis.

Põltsamaal kirjutatakse palju projekte, tänu millele laekub raha, millega saab korraldada palju lahedaid ettevõtmisi.

PÜG-is on koolipsühholoog, sotsiaalpedagoog, logopeed, haridustehnoloog, noorsoopolitseinik teeb tõhusat koostööd koolirahvaga.

Tugevuseks saab nimetada ka traditsioone. Oma kooli tunnet aitab tugevdada esimese klassi õpilaste ja abiturientide ühine kooliaasta algus, aabitsapidu ja viimane koolikell; lauluvõistlus, kevadpidu. Üleriigiliselt on PÜG kuulus Kuldsuude kõnevõistluse ja selle juurde kuuluva kõnelaagri korraldamisega. Õpilastele annab võimaluse tutvuda tööeluga nii karjääripäev kui töövarjuks käimine. Vanemaid kaasatakse isadepäeva üritusel ja emadepäeva üritusel, kus vanemad saavad koos oma lastega tegutseda, võistelda, meisterdada jne

Põltsamaa Ühisgümnaasium on juba Huvitav Kool- õpetajad rakendavad nii digivõimalusi kui õuesõpet, käiakse õppimas Põltsamaalt kaugemal, tehakse õppekäike Tartusse ja Tallinna, peetakse looduslaagrit, käiakse RMK poolt korraldatud õpperadade-koolitustel jne

1. MUREKOHAD

Õpilastel ja nende vanematel ei ole kooli valikul alternatiivi. Ainus, mida saab valida, on kas suuremad klassid PÜG-is või väiksemad klassid Lustiveres. Kui lapsevanem tahab oma last panna Waldorf vms kooli, siis kolitakse siit lihtsalt ära

Rahastamismudel paneb meid piirkonnas konkureerima laste (pearaha) pärast, mistõttu saab areng pärsitud.

Kunagi oli piirkonna koolide vahel koostöö päris tihe, korraldati ühiseid näidendipäevi, kontserte jne. Nüüd takistavad selliseid ettevõtmisi eelkõige bussisõiduga seotud kulud.

Õhinapõhine tegevus on tore, aga iga sidrun kuivab lõpuks ära. Ka väga hea õpetaja väsib, põleb läbi. Õpetajaskond vananeb, noori peale ei tule- ei minda isegi õppima õpetajaks. Õpetajakohtadele ei ole konkurentsi, mistõttu sattuvad klassi ette inimesed, kes sinna hästi ei sobi.

Õpetaja püüab õpetada õpikus olevat materjali, süvenemata õpitulemustesse. (Seda juhtub eriti nende õpetajate puhul, kes ei osale koolitustel ja ei tea hariduselus toimuvaid arenguid)

Kooli hoolekogud on erineva aktiivsusega. Aga võiks teha koostööd piirkonnas.

Lapsevanemad ei ole aktiivsed, nad kardavad eksida. Lapsevanemate koosolekule ei taheta tulla, kuna kardetakse õpetajapoolset kurjustamist. Kooli-aegsed mälestused on lihtsalt nii halvad.

Linn ja vald on oma tegutsemises eraldi.

Haridus on eluvõõras, koolis õpitakse peamiselt teoreetilisi asju, praktilise eluga alati seost ei ole.

1. PROBLEEMILE LAHENDUSE PAKKUMINE

PROBLEEMIKS oli LASTEVANEMATE PASSIIVSUS (või vanemad välismaal tööl)

|  |  |
| --- | --- |
| Tegevused | Vastutaja |
| Lapsetoetuse suurus sõltub lapsevanema aktiivsusest oma lapse koolielus osalemises | Riik, seaduse tase  KOV  kool |
| Pered, kes on raskustesse sattunud, saavad tugiisikud, s.o. lapsehoidja-laadne palgaline, kes vanemate äraolekul saadab lapse hommikul kooli ja võtab ta õhtupoolikul vastu, teeb süüa, pakub lapsele turvatunnet. Pensionil olevad õpetajad, koondamise tõttu töötuks jäänud õpetajad saavad seda tööd teha | KOV  Sotsiaalministeerium  Seadusandlus |
| Emade-isade kool, kuhu oodatakse vanemad, kelle lapsed on kooli tulemas või teismeliseeas. Lapsevanem peaks olema valmis abi otsima, kui ta seda vajab. | KOV |
| Lapsevanematele ühistegevuse korraldamine koos lastega- ühisüritused, kontserdid, matkad jne Projektipõhine tegevus. Näiteks lapsevanemate päevad, mille korraldajad on lapsed ise | Kool  Õpilasesindus |
| Lapsevanemate tunnustamine- ka siis, kui laps ei ole nelja-viieline, sest raske õppimisega lapse puhul on vanem ise palju vaeva näinud lapse toetamisega | Kool |
| Positiivse tagasiside andmine lapsevanematele-klassijuhataja helistab lapsevanemale ja tänab koostöö eest/ kiidab last/ tunneb lihtsalt huvi  Õpetajatele sellealane koolitus ja kasvõi kõnekaart vanematega suhtlemiseks.Mitte ükski töökoht ei eelda ju, et töötaja kulutab oma raha klientidega suhtlemiseks. | Kool, KOV,  Klassijuhataja  Kõneaeg maksab! |
| Käivitada riigisisene projekt reklaamikampaaniaks- KAS SINA TEAD, KUS SU LAPS ON?  KAS SINA OLED OMA LAPSE ARENGUVESTLUSEL OSALENUD? | Riik  Sotsiaalministeerium |

Kokkuvõtte kirjutas kokku 29.04.2015

Erika Sari

Lauajuht